رام سنگھ سوڍو

رام سنگهه سوڍو (16 جنوري 1945ع – 13 فيبروري 2021ع) پاڪستان جي صوبي سنڌ سان تعلق رکندڙ هڪ سياستدان، وڪيل ۽ سماجي اڳواڻ هو. هن سنڌ صوبائي اسيمبليءَ جي ميمبر طور اقليتن جي نمائندگي ڪئي ۽ ٿرپارڪر ضلعي ۾ سياسي، سماجي ۽ ادبي خدمتن سبب سڃاتو وڃي ٿو.

 شروعاتي زندگي ۽ تعليم 
رام سنگهه سوڍي 16 جنوري 1945ع تي تعلقي ڏيپلي، ضلعي ٿرپارڪر جي ڳوٺ آروکيءَ ۾ پيدا ٿيو. سندس والد راڻ سنگهه سوڍي ٿر جي نامور سماجي شخصيتن مان هو، جنهن جو گهرو اثر رام سنگهه سوڍي جي فڪر ۽ شخصيت تي پيو.

هن شروعاتي تعليم پنهنجي اباڻي ڳوٺ مان حاصل ڪئي. بعد ۾ بي.اي (آنرز) پاس ڪيائين ۽ جناح لا ڪاليج مان وڪالت جي ڊگري حاصل ڪري عملي زندگيءَ ۾ وڪيل طور ڪم شروع ڪيائين.

 سياسي ڪيريئر 
رام سنگهه سوڍي سياسي زندگيءَ جي شروعات ضلعي ڪائونسل ٿرپارڪر/ميرپورخاص جي ميمبر طور ڪئي.

 سنڌ صوبائي اسيمبلي 

 1985ع ۾ پهريون ڀيرو سنڌ صوبائي اسيمبليءَ جو ميمبر چونڊيو ويو.
 ان دؤر ۾ کيس ان وقت جي وزيراعليٰ سنڌ سيد غوث علي شاهه جو صلاحڪار مقرر ڪيو ويو.
 2001ع کان 2005ع تائين ضلعي ٿرپارڪر جو نائب ناظم رهيو.
 2008ع جي عام چونڊن ۾ پاڪستان مسلم ليگ (ق) جي ٽڪيٽ تان اقليتي مخصوص سيٽ تي ايم.پي.اي چونڊيو ويو.

 اسيمبلي ڪميٽيون 
سنڌ اسيمبليءَ ۾ رهندي هو:

 پبلڪ هيلٿ انجنيئرنگ بابت اسٽينڊنگ ڪميٽي جو ميمبر
 اقليتي معاملن بابت اسٽينڊنگ ڪميٽي جو ميمبر
 نوجوانن جي معاملن ۽ راندين بابت اسٽينڊنگ ڪميٽي جو چيئرمين رهيو

 سماجي سيوا 
رام سنگهه سوڍي ٿرپارڪر ۾ موجود سماجي براين، جهالت، طبقاتي فرق، نشي ۽ نقصانڪار رسمن خلاف سرگرم رهيو. سماجي سڌارن لاءِ هن HRDO (هيومن ريسورس ڊويلپمينٽ آرگنائيزيشن) جو بنياد وڌو، جنهن وسيلي ٿر جي مختلف علائقن ۾ آگاهي مهمون هلايون ويون.

 ادبي سيوا 
رام سنگهه سوڍي سماجي شعور جي واڌ لاءِ قلم به استعمال ڪيو. سندس اهم ڪتاب هي آهن:

 نشن جا نقصان (1960ع)
 جيون جاڳرتا (1995ع)

سندس ڪافي لکڻيون اڃا تائين اڻ ڇپيل صورت ۾ موجود آهن.

 ذاتي زندگي 
رام سنگهه سوڍي جو وڏو پٽ دليپ سنگهه سوڍو 2001ع ۾ ڀارت جي رياست گجرات ۾ آيل شديد زلزلي دوران فوت ٿي ويو. دليپ سنگهه ذهين نوجوان ليکڪ هو، جنهن 17 ورهين جي عمر ۾ روشن راهون نالي ڪتاب لکيو.

سندس ٻيو پٽ گمان سنگهه سوڍو 2005ع ۾ ضلعي ٿرپارڪر ڪائونسل جو ميمبر رهيو.

 ڀارت لڏپلاڻ ۽ استعيفا 
پٽ جي وفات کان پوءِ رام سنگهه سوڍي جي صحت متاثر ٿي. 2010–2011ع ڌاري علاج ۽ ذاتي سببن ڪري ڀارت ويو، جتي مستقل رهائش اختيار ڪيائين. ان ئي عرصي دوران هن سنڌ صوبائي اسيمبليءَ جي ميمبرشپ تان استعيفا ڏئي ڇڏي.

 وفات 
رام سنگهه سوڍي 13 فيبروري 2021ع تي احمد آباد، گجرات (ڀارت) ۾ وفات ڪئي. سندس سياسي ۽ سماجي خدمتون ٿرپارڪر جي تاريخ ۾ اهم حيثيت رکن ٿيون.

 حوالا 

زمرو:پاڪستاني هندو
زمرو:ضلعو ٿرپارڪر جون شخصيتون
زمرو:1945ع جون پيدائشون